

לכבוד 02.10.2023

סיוון דדון

הממונה על יישום חוק חופש המידע

**במשרד הבריאות** בדוא"ל : Hofesh@moh.gov.il

שלום רב,

**הנדון:** בקשת הבהרה והשלמת מענה

ביום 15.12.2022 הוגשה על ידי הח"מ בקשת מידע לפי הוראות חוק חופש המידע, התשנ"ח-1998 ("**החוק**") בנוגע לנהלי ופעולות בקרה ופיקוח של משרד הבריאות על מעבדות ויחידות להפריה חוץ גופית ("**הבקשה**"), למען הנוחות מספר הבקשה הינו 662489.

משלא נענתה הבקשה במשך קרוב ל-140 ימים הוגשה בגינה עתירה מנהלית (עת"מ 8398-05-23) אשר בסופה ניתן פסק דין שכלל את התחייבות משרד הבריאות למסור מענה לבקשה עד ליום 24.09.2023. ביום 26.09.2023 ניתן מענה חלקי לבקשה (סימוכין שלכם: 291333423) אשר כלל מידע חשוב לציבור ועל כך תודתנו, אולם גם נעדר ממנו מענה לחלק מהסעיפים וחלק מהמענה שכן נמסר אינו ברור, ונפרט.

**סעיף 1 לבקשה**

צוין במענה כי לאחר אירוע החלפת העוברים באסותא אשר אירע בשנת 2022, נכתבו נהלים פנימיים מחייבים על יסוד טיוטת אמות המידה משנת 2018 אולם הנהלים לא צורפו למענה. הניסוח אמנם מעלה תהיה האם מדובר בנהלים של בתי החולים או של משרד הבריאות ולפיכך נבקשכם להבהיר את המענה וככל שמדובר בנהלים של משרד הבריאות, להעביר גם אותם לידי הח"מ.

**סעיפים 2 ו-3 לבקשה - מספר הבקרות שנערכו ודוחות הסיכום של הבקרות**

ביחס לבקרות שנערכו בכל היחידות שצוינו בבקשה, לא צוין מתי נערכה הבקרה אלא רק הכמות ומכיוון שביקשנו לקבל גם את ההעתקים של הבקרות, ובשלב זה המענה לא נמסר ו\או סורב חלקית, נבקשכם לפעול בהתאם לסעיפים 10 ו-11 לחוק ולמסור את תאריכי הבקרות בכל יחידה וזאת מבלי לגרוע מזכויות התנועה וטענותיה ביחס לסירובים נוספים ו\או אחרים שיתקבלו בהשלמת המענה.

בעניין זה נוסיף כי ביחס ליחידות אסותא ראשון לציון, אסותא תל אביב, ברזילי ובית החולים הסקוטי\אנגלי, צוין כי הטיפול בפניות לצדדים שלישיים טרם הסתיים ולכן לא ניתן מענה. נזכיר כי בפסק הדין שניתן בעתירה הנ"ל, התחייב משרד הבריאות לסיים את הטיפול בבקשה (לרבות לעניין הפניות לצדדים שלישיים) עד ליום 24.09.2023 ומועד זה כבר חלף.

בנסיבות אלה נבקש להשלים את המענה ללא דיחוי ולשלוח לח"מ תאריך משוער לסיום הטיפול.



**סעיפים 5 ו-6 לבקשה - דוח ופרוטוקול שימוע לאחר פרשת העוברים באסותא**

ביחס לדוח המסכם על הבקרה שנערכה ביחידת אסותא בה אירעה פרשת החלפת העוברים, דוח אשר לטענת משרד הבריאות כולל גם את ממצאי השימוע שנערך, נטען כי טרם הושלם הטיפול מול צדדים שלישיים.

גם כאן, כפי שנכתב ביחס לסעיפים 2 ו -3 לבקשה, נבקש לקבל מענה משלים ללא דיחוי וכן תאריך משוער לסיום הטיפול וזאת הן בהתאם לפסק הדין והן בשים לב לכך שמדובר בבקשה שהוגשה בחודש דצמבר 2022 וכי הדוח המסכם האמור כבר נערך בחודש אוקטובר 2022, דהיינו לפני שנה.

**לסיכום**

אין בכל אמור במכתב זה כדי לגרוע מטענות ו\או זכויות של התנועה לפי כל דין ויובהר שעד לקבל מלא המענה לכל הסעיפים בבקשה הרי שאין בכך מענה מלא ולפיכך שמורה לתנועה הזכות לעתור ביחס לכלל סעיפי המענה רק לאחר שיתקבל המענה כולו.

 בברכה,

|  |
| --- |
|  |

\_\_\_\_\_\_\_\_\_\_\_\_\_\_\_\_\_\_\_

יערה וינקלר-שליט, עו"ד

